สนช.ผ่านกม.กองทุนสำรองเลี้ยงชีพ
สนช.เห็นชอบวาระ3 พ.ร.บ.กองทุนสำรองเลี้ยงชีพ ปลดล็อกเกณฑ์ขั้นต่ำที่นายจ้างจ่ายสมทบ เปิดช่องลูกจ้างเพิ่มเงินสะสม
14 พ.ค. 2558

สนช.เห็นชอบวาระ3 พ.ร.บ.กองทุนสำรองเลี้ยงชีพ ปลดล็อกเกณฑ์ขั้นต่ำที่นายจ้างจ่ายสมทบ เปิดช่องลูกจ้างเพิ่มเงินสะสม 
เมื่อวันที่ 14 พ.ค. ที่ประชุมสภานิติบัญญัติแห่งชาติ (สนช.) พิจารณาร่างพระราชบัญญัติ(พ.ร.บ.) กองทุนสำรองเลี้ยงชีพ (ฉบับที่ ...) พ.ศ. ... ซึ่งมีหลักการสำคัญ คือ 1.แก้ไขเพิ่มเติมให้นายจ้างไม่ต้องจ่ายเงินสมทบเข้ากองทุนสำรองเลี้ยงชีพในอัตราไม่ต่ำกว่าเงินสะสมของลูกจ้าง เพื่อเปิดโอกาสให้ลูกจ้างสามารถจ่ายเงินสะสมในตราที่สูงขึ้นได้ โดยที่นายจ้างไม่จำเป็นต้องจ่ายเงินสมทบเพิ่มขึ้น  2. กำหนดให้รัฐมนตรีมีอำนาจออกประกาศให้ลูกจ้างหรือนายจ้างหยุดหรือเลื่อนการส่งเงินสะสมหรือเงินสมทบเข้ากองทุนสำรรองเลี้ยงชีพเป็นการชั่วคราวได้ ในกรณีที่เกิดวิกฤตเศรษฐกิจสาธารณภัย หรือเหตุการณ์ที่ส่งผลกระทบต่อสถานการณ์ทางเศรษฐกิจ 3.แก้ไขเพิ่มเติมหลักเกณฑ์และวิธีการนำเงินสะสมและเงินสมทบไปลงทุนหรือหาผลประโยชน์สำหรับลูกจ้างที่ไม่ได้แสดงเจตนาเลือกนโยบายการลงทุน
4. แก้ไขเพิ่มเติมวิธีการบันทึกรายได้ของกองทุนสำรองเลี้ยงชีพ ในกองทุนหลายนายจ้าง 5.แก้ไขเพิ่มเติมให้ลูกจ้างที่สิ้นสมาชิกภาพเพราะออกจากงานเมื่อมีอายุไม่ต่ำว่า 55 ปีบริบูรณ์ สามารถขอรับเงินจากกองทุนสำรองเลี้ยงชีพเป็นงวดได้  6. เพิ่มการกำหนดให้ลูกจ้างที่สิ้นสมาชิกภาพสามารถโอนเงินจากองทุนสำรองเลี้ยงชีพไปยังกองทุนรวมเพื่อการเลี้ยงชีพหรือกองทุนอื่นที่มีวัตถุประสงค์ เพื่อเป็นหลักประกันในกรณีการออกจากงานหรือการชราภาพได้ และ 7. แก้ไขเพิ่มเติมกรณีการจ่ายเงินกองทุนให้แก่ลูกจ้างและกำหนดโทษผู้จัดการกองทุนในกรณีไม่ปฏิบัติตามที่กฎหมายกำหนดฃ
ทั้งนี้ที่ประชุม สนช. ได้ลงมติในวาระที่ 3 โดยมีมติเห็นชอบ 184 คะแนน ไม่เห็นด้วย 0 คะแนน งดออกเสียง 3 คะแนน ไม่ประสงค์ลงคะแนน 2 คะแนน และให้ประกาศใช้เป็นกฎหมายต่อไป